**Tájékoztató a gyümölcsültetvények telepítésével, és**

**nyilvántartásával kapcsolatban**

A gyümölcsültetvények telepítésének bejelentését, illetve a meglévő ültetvények nyilvántartását, a termőföld védelméről szóló 2007. évi CXXIX. törvény (továbbiakban Tftv.) szabályozza.

**A Tftv. módosítása következtében 2018. január 1-től a gyümölcsültetvények telepítésével, nyilvántartásával kapcsolatos hatósági eljárás szabályai az alábbiak szerint változnak:**

1. **2018. január 1. előtt telepített gyümölcs ültetvények bejelentése**

A Tftv. 74.§ (1)-(2) bekezdései előírják, hogy a 2018. január 1. előtt telepített ültetvényeket – a gyümölcsültetvény kataszter felállításához nyilvántartásba kell venni. A jogszabály értelmében a 2500 m*2-nél nagyobb engedély nélkül telepített gyümölcsös* ***szankciómentes bejelentésére 2018. december 31.-ig*** *van lehetőség* a **2. számú adatlap** szerint.

* Az adatlaphoz egyéb dokumentum csatolása nem szükséges.
* A bejelentés illetékmentes.
* A bejelentésre az ültetvény használója kötelezett**.**

A fenti bejelentések adatainak felhasználásával készül el a gyümölcsültetvény-kataszter*, mely közhiteles nyilvántartásnak minősül.*

A bejelentések valóságtartalmát a megyeszékhely szerinti Járási Hivatal, Agrárügyi Főosztály Földművelésügyi Osztálya (mint telepítési hatóság) a helyszínen ellenőrizheti. A bejelentési kötelezettség elmulasztása a Tftv. 64.§ (2) bekezdés a) pontja alapján *20 000 - 50 000 forintig terjedő bírság kiszabását* vonhatja maga után.

A 2018. január 1. előtt engedéllyel telepített ültetvények használóinak adategyeztetés céljából szükséges az adatszolgáltatás.

1. **2018. január 1. után telepítésre kerülő gyümölcsösök bejelentése**

Az ültetvénytelepítéssel kapcsolatos hatósági eljárás első lépése a **telepítési szándék** bejelentése, ami a gazdálkodó, illetve a terület nyilvántartásba vételét jelenti. A bejelentéshez az **1. számú adatlap** pontos kitöltése és aláírása szükséges, amit a megyeszékhely szerinti Járási Hivatal Agrárügyi Főosztály Földművelésügyi Osztályára kell benyújtani.

A hibátlanul kitöltött adatlapot a telepítési hatóság nyilvántartásba veszi, hiány esetén hiánypótlásra lehetőség van. A nyilvántartásba vétel után kezdődhet az ültetvény telepítése. A bejelentés illetékmentes.

### Telepítéshez továbbra is szükséges a talajvédelmi terv megléte, mivel az ültetvény a talajvédelmi terv érvényességi idején belül (5 év) telepíthető. A talajvédelmi terv meglétének ellenőrzésére a telepítést követő helyszíni szemlén kerül sor.

**Gyümölcsültetvény termőhelyi kataszterbe nem sorolt területen is telepíthető**, azonban egyéb jogszabályok pénzügyi támogatás feltételeként előírhatják a termőhelyi kataszteri besorolást. Ilyen esetben a terület gyümölcs termőhelyi kataszterbe sorolását továbbra is a NÉBIH Növénytermesztési és Kertészeti Igazgatósága (katasztert vezető szervként) végzi a NAIK által kiállított ökológiai szakvélemény alapján.

A telepítésre kijelölt terület gyümölcs termőhelyi kataszterbe vonása a NÉBIH honlapján az alábbi helyen ellenőrizhető: <http://portal.nebih.gov.hu/adatbazisok-noveny>. Amennyiben nem tudja, hogy a betelepítendő terület szerepel-e a gyümölcs termőhelyi kataszterben, érdeklődjön a NÉBIH Növénytermesztési és Kertészeti Igazgatóságánál.

A szőlőtermesztésről és a borgazdálkodásról szóló 2004. évi XVIII. törvény 4.§ (2) bekezdése szerint: „A borszőlő termőhelyi kataszterbe sorolt területeken gyümölcsös telepítése csak az illetékes hegyközség hozzájárulásával lehetséges*”***, ezért minden gyümölcsültetvény telepítése előtt javasolt az illetékes hegyközségnél tisztázni, hogy az adott terület szerepel-e szőlő termőhelyi kataszterben. Ha igen, akkor a gyümölcsültetvény telepítés megkezdése előtt kérni kell a hegyközség írásbeli hozzájárulását a tervezett ültetvény telepítéséhez**.

NATURA2000 és egyéb védett területen történő ültetvénytelepítéshez a területileg illetékes környezetvédelmi hatóság hozzájárulása szükséges.

Telepítéshez kizárólag ellenőrzött szaporítóanyag használható fel, mely a Nemzeti Fajtajegyzékben vagy az Európai Unió valamely tagállamának fajtajegyzékében kell, hogy szerepeljen.

Az ültetvénytelepítéssel kapcsolatos hatósági eljárás második lépése, hogy a **gyümölcsültetvény telepítésének tényét, az ültetvény részletes *adatait* a telepítés befejezését követő 30 napon belül *a FÖLDMŰVELÉSÜGYI OSZTÁLY RÉSZÉRE be kell jelenteni, a 2. számú adatlap szerint.*** Az új telepítések nyilvántartásba vétele a **gyümölcs ültetvény kataszterbe** történik. A hiánytalanul kitöltött adatlapot a telepítési hatóság nyilvántartásba veszi, hiány esetén hiánypótlásra lehetőség van. A bejelentés illetékmentes.

A kataszteri nyilvántartásban szereplő ültetvénnyel vagy területtel, illetve az ültetvényhasználóval kapcsolatos változásokat *30 napon belül* a megyeszékhely szerinti Járási Hivatal Földművelésügyi Osztályhoz be kell jelenteni a 3. számú adatlap felhasználásával.

 Az ültetvénnyel kapcsolatos változások lehetnek:

* termőre fordulás,
* kivágás,
* újratelepítés,
* az ültetvényhasználójában történt változás
* fajtaváltás

A gyümölcs ültetvény kataszterbe történő bejelentések valóságtartalmát a Földművelésügyi Osztály (mint telepítési hatóság) helyszínen ellenőrizheti. A bejelentések elmulasztása, illetve téves adat szolgáltatása a Tftv. 64.§ (2) bekezdés b) pontjában meghatározott szankciót vonhatja maga után. (*50 000 - 200 000 forintig terjedő bírság).*

**FONTOS!**

Természetes személyek a bejelentéseket (az elektronikus ügyintézés szabályainak figyelembevételével) papír alapon (postai úton, Zalaegerszegi Járási Hivatal, Agrárügyi Főosztály, Földművelésügyi Osztály 8900-Zalaegerszeg, Zrínyi Miklós út 36.) vagy e-papíron – elektronikus úton - nyújthatja be. **Gazdálkodó szervezetek (cégkapun) egyéni vállalkozók (ügyfélkapun) elektronikus úton kötelezettek a bejelentés benyújtására.** Az elektronikus benyújtásra szolgáló felület a <https://epapir.gov.hu/> címen érhető el. Az e-papír felületen a megyei Kormányhivatal, megyeszékhely szerinti Járási Hivatal, mint címzett megjelölése után a kormányhivatali ügyek, majd a földművelésügyi- és mezőgazdasági igazgatási feladatok kiválasztásával, és az űrlap becsatolásával lehet bejelentését elektronikusan megküldeni.

E-mailben küldött beadványát nem tudjuk befogadni.

***A bejelentésekkel kapcsolatban felmerült kérdésekről érdeklődni lehet a 92/550-410 számon, illetve a*** ***foldmuveles@zala.gov.hu*** ***e-mail címen.***